Burg Neuenstein (Badenweiler)

D **Burg Nejestei**, au *Burg Bade*, *Burg Badin* oder *Burg Badewyyler* gnännt, isch e Burgruine uf ere Hechi iber em Kurpark vu dr Stadt Badewyyler im Landchreis Bryysgau-Hochschwarzwald z Bade-Wirttebärg. 

## Gschicht
Anne 1122 isch d Burg s erscht Mol gnännt wore. Uusgrabige in dr Burg un uf em Burghigel hän aber zeigt, ass dr Higel scho vor 1122 bsidlet gsi isch. Fund belege, ass d Remer zum Schutz vu *Aqua Villas* e Kaschtell errichtet gha hän. Speter hän d Alemanne ne Hechburg böue go ihre Biet sichere. Die isch vu dr Franke ibernuu wore. Ab 1122 isch d Burg im Bsitz vu dr Herzeg vu Zährige gsi, si hän si zum Schutz vum Silberbärgböu brucht. Im Johr 1147 isch d Burg as Mitgift in dr Bsitz vu dr Welfe chuu. Dur e Dusch isch d Burg Bade 1157 an d Staufer, 1268 as Erb an d Grofe *von Freiburg*, 1303 dur Hochzyt an d Grofe *von Straßberg* chuu. Im 14. Johrhundert sin Ussebfestigunge aagleit wore wäg dr ständigen Strytereie mit dr Nochberherrschafte. Dur Erbschaft isch d Burg 1363 in dr Bsitz vum Firschtehuus Firschtebärg chuu, derno an d Grofe vu Fryybeg un e Zytlang au an d Habsburger. D Burg isch 1409 dur d Soldate vum *Humbrecht von Neuenburg*, em Firschtbischof vu Basel bschedigt un derno wider ufböue wore. Noch em Konzil vu Koschtanz isch si wider an d Grofe vu Fryybeg zruckchuu. Dur e Schänkig vum letschte Grof vu Fryybeg isch si anne 1444 an d Markgrofe vu Hachberg-Sausenberg chuu un 1503 an d Markgrofschaft Bade. Am 6. April 1678 isch d Burg im Holländische Chrieg vu dr franzesische Bsatzer unter em Marschall Crequi bim Abmarsch gsprängt wore. Dernbo isch si nimi wider ufböue wore. Bis dert isch d Burg dr Bsitz vu dr Burgvegt vu dr Burgvogtei Badewyyler gsi, derno hän die Burgvegt ihre Sitz uf Mille verleit.

## Aalag
Go d Ruine vor em Verfall schitze un si turistisch erschließe isch si reschtauriert wore. Uf eme Bärgfrid isch hite ne Uussichtsplattform. Di vile hoche erhaltene Muure vu dr Ruuine ziege verschideni Ryym un dr Palas. Mer cha iber e gäche Wäg uf d Burgruine uffestyyge. An däm Wäg lang het s Muure, er fiert am Runddurm verbyy. Nord-Eschtlig dervu cha mer am Palas mit dr drej Unterdeilige no sähne, ass d Burg mehreri Steck gha het. D Forme vu dr Fänschter sin no erhalte. 

## Galerii

Datei:Badenweiler.jpg|Badewyyler (1656)
Datei:BW20 Burg Baden.jpg|Badewyyler mit dr Burg Bade um 1900
Datei:BW21a Burg Baden.jpg|D Burgruine iber em Kurhuus
Datei:BW21c Burg Baden.jpg|Blick uf Badewyyler
Datei:BW21b Burg Baden.jpg|Blick vu dr Ruine
Datei:Ruine-innen06.jpg|Palas vu inne
Datei:Ruine-innen04.jpg|Innehof mit Birebaum
Datei:Ruine02.jpg|Vum Kurpark uus


## Literatur
* Arthur Hauptmann: *Burgen einst und jetzt. Burgen und Burgruinen in Südbaden und angrenzenden Gebieten*. Verlag des Südkurier. Konstanz 1984. ISBN 3-87799-040-1
* Johannes Helm: *Auf verwehten Spuren - ein Spaziergang durch das Kurbad von Badenweiler zu römischer Zeit - römische Badruine in Badenweiler - Schwitzbad - Quellheiligtum - Kaltwasserbecken*. In: Hebelbund (Hrsg.): *Die Markgrafschaft. Beiträge aus Geschichte, Kultur und Wirtschaft des Markgräflerlandes. Monatszeitschrirft des Hebelbundes*. Jahrgang 1957. Heft 7. Müllheim 1957. S. 4-7
* Ehrenfried Kluckert: *Burgen im Breisgau und im Markgräflerland*. Donzelli-Kluckert, Bremgarten 2000. ISBN 3-933284-03-1
* Friedrich-Wilhelm Krahe: *Burgen des deutschen Mittelalters. Grundriß-Lexikon*. Bechtermünz, Augsburg 1996. ISBN 3-86047-219-4
* Max Miller, Gerhard Taddey: *Handbuch der historischen Stätten Deutschlands. Band 6. Baden-Württemberg*. Stuttgart 1965
* Heiko Wagner: *Theiss-Burgenführer Oberrhein. 66 Burgen von Basel bis Karlsruhe*. Theiss, Stuttgart 2003. ISBN 3-8062-1710-6

## Weblink

* Burg Nejestei uf burgeninventar.de